แนวโน้มหุ้น12มี.ค.มีโอกาสปรับฐาน
หุ้นเปิดเช้า 12 มี.ค.บวก 3.91 จุด นักวิเคราะห์มองดัชนีมีโอกาสปรับฐาน ด้านราคาทองคำยังคงที่
12 มี.ค. 2555

หุ้นเปิดเช้า 12 มี.ค.บวก 3.91 จุด นักวิเคราะห์มองดัชนีมีโอกาสปรับฐาน ด้านราคาทองคำยังคงที่




ดัชนีหุ้นไทยวันที่ 12 มี.ค. เปิดภาคเช้าที่1162.62จุดเพิ่มขึ้น 3.91จุด ด้าน สมาคมค้าทองคำแห่งประเทศไทย รายงานราคาทองเช้าวันนี้ ( 12 มีนาคม ) เมื่อเวลา 09.25 น. ทองแท่งซื้อเข้า 24,700 บาท ขายออก 24,800 บาท ,ทองรูปพรรณซื้อเข้า 24,346.96 บาท ขายออก 25,200 บาท โดยราคาทองเช้าวันนี้ไม่เปลี่ยนแปลง จากราคาปิดเมื่อวันเสาร์ 10 มี.ค.ที่ผ่านมา
ด้าน นายรณกฤต สารินวงศ์ ผู้จัดการฝ่ายวิเคราะห์หลักทรัพย์ บริษัทหลักทรัพย์ คันทรี่ กรุ๊ป จำกัด กล่าวว่า คาดว่าดัชนีหุ้นวันนี้มีโอกาสปรับฐานต่อจากการปิดตลาดเมื่อช่วงวันศุกร์สุดสัปดาห์ที่ผ่านมาแม้ดัชนีดาวโจนส์จะปรับเพิ่มขึ้นแต่ก็ไม่มากนัก เนื่องจากเมื่อพิจารณาสัญญาณในเชิงเทคนิคพบ ค่าอัตราส่วนระหว่างราคาหุ้นและP/E เริ่มปรับตัวสูงขึ้น
ขณะเดียวกันในช่วงก่อนหน้านี้ ดัชนีไม่สามารถผ่านแนวต้านที่ 1,170 จุด ทำให้เริ่มมีสัญญาณการขายทำกำไรออกมาในระหว่างชั่วโมงการซื้อขาย ส่วนหุ้นในกลุ่มพลังงานและธนาคารพาณิชย์ ที่เป็นหุ้นที่มีมาร์เก็ตแคปขนาดใหญ่ มีราคาหุ้นเต็มมูลค่าซึ่งส่งผลให้ราคาหุ้นไม่มี Upside
สำหรับปัจจัยที่ต้องติดตามในวันนี้คือ ความเคลื่อนไหวตลาดหุ้นในภูมิภาคเอเชีย รวมถึงราคาน้ำมันในตลาดโลก เพราะเริ่มมีความตึงเครียดสถานการณ์ในประเทศอิหร่านมากขึ้น โดยอาจส่งผลให้เป็นปัจจัยที่ลบต่อภาวะเศรษฐกิจให้เกิดภาวะเงินเฟ้อ เพราะราคาสินค้าโภคภัณฑ์ในตลาดโลกปรับตัวเพิ่มสูงขึ้น ซึ่งเป็นผลลบในการลงทุนในตลาดหุ้น
กลยุทธ์การลงทุน แนะนำนักลงทุน เก็งกำไร ในหุ้นที่ยังไม่ประกาศจ่ายปันผล เนื่องจากยังไม่ขึ้นวันที่ผู้ซื้อหุ้นจะไม่มีสิทธิได้รับเงินปันผล หรือ (XD) ที่ประกาศจ่ายในงวด ส่วนกรอบการเคลื่อนไหวดัชนีวันนี้คาดแนวรับอยู่ที่ 1,150 จุด และแนวต้านที่ 1,165 จุด